इस फ्लैट च काले चिट्टे चीनी टोटें दी मीनाकारी आला फर्श हा। उच्चियें छत्तें आले लिश्कने कमरे ते लम्म-सलम्मे बरांडे, जिंदे चौबीयें जंगलें पर सैला रोगन होए दा हा। जेदे सामने समुंदर हा। जेदे पानी च उब्भरे दे भूरे रंगै दे कुप्पड़ ते प्हाड़ियां लभदियां हियां। जिंदे च कुसै जमाने च पुर्तगाल दे समुंदरी डाकुयें दे अड्डे हे। नासिर चाचे हुंदी घरैआली दा काल होई चुके दा हा। उंदे इक्को-इक जागत अली असगर गी इक गोआनी आया पाला करदी ही। सईदा चाची होर असगर गी त्रौं म्हीनें दा छोड़ियै पूरीयां होई गेइयां हियां। ते मरदे मौके उनें ‘ग्रेसी’ गी सौंपदे होई गलाया हा जे, “जे तूं इसी छोड़ियै जागी उठी तां अंत समें परमात्मा तेरे कशा लेखा लैग।”